Muse

Οι Muse είναι αγγλικό alternative rock συγκρότημα από το Τέινμάουθ του Ντέβον, που δημιουργήθηκε το 1994. Το συγκρότημα αποτελείται από τους Μάθιου Μπέλαμι (φωνητικά, κιθάρα, πιάνο), Κρίστοφερ Γουόλστενχολμ (μπάσο, φωνητικά, πλήκτρα, κιθάρα, φυσαρμόνικα) και τον Ντόμινικ Χάουαρντ (ντραμς, συνθεσάιζερ). Μετά την κυκλοφορία του άλμπουμ Black Holes and Revelations το 2006, στις ζωντανές εμφανίσεις των Muse παίζει και ο Morgan Nicholls (πλήκτρα και κρουστά). Οι Muse είναι γνωστοί για γεμάτες ενέργεια και οπτικά εντυπωσιακές εμφανίσεις και την ανάμειξη στις συνθέσεις τους πολλών μουσικών ειδών, όπως space rock, progressive rock, alternative rock, heavy metal, κλασσική μουσική και electronica.

Οι Μuse έχουν κυκλοφορήσει οκτώ άλμπουμ: Showbiz (1999), Origin of Symmetry (2001), Absolution (2003), Black Holes and Revelations (2006), The Resistance (2009), The 2nd Law (2012), Drones (2015) και το Simulation Theory (2018). Το συγκρότημα έχει επίσης κυκλοφορήσει και τέσσερα live albums: Hullabaloo Soundtrack (2002), που είναι επίσης και συλλογή από B-sides, Absolution Tour (2005), HAARP (2008) από τη συναυλία του συγκροτήματος στο Στάδιο Γουέμπλεϊ το 2007 και το Live at Rome Olympic Stadium (2014). 

Το άλμπουμ Black Holes and Revelations ήταν υποψήφιο για το Mercury Prize και έλαβε την τρίτη θέση στη λίστα των Άλμπουμ της Χρονιάς του ΝΜΕ το 2006. Οι Muse έχουν κερδίσει αρκετά μουσικά βραβεία: πέντε MTV Europe Music Awards, πέντε Q Awards, οχτώ NME Awards, δύο Brit Awards, δυο βραβεία Best British Live Act, ένα MTV Video Music Award, τέσσερα Kerrang! Awards και ένα American Music Award. Ήταν επίσης υποψήφιοι για τρία Βραβεία Γκράμι, από τα οποία κέρδισαν αυτό για το Καλύτερο Ροκ Άλμπουμ, για το πέμπτο άλμπουμ τους The Resistance. Οι Muse έχουν πουλήσει πάνω από 20 εκατομμύρια άλμπουμ παγκοσμίως.

Γνωστά τραγούδια τους είναι Starlight, Undisclosed Desires, Unintended, Hysteria, Uprising, Plug In Baby, Blackout, Knights of Cydonia και New Born.

Ιστορία

1994-1998: Σχηματισμός και τα πρώτα χρόνια

Τα μέλη των Muse έπαιζαν σε διαφορετικές σχολικές μπάντες κατά τη φοίτησή τους στο Teignmouth Community College στις αρχές της δεκαετίας του '90, αλλά ο σχηματισμός των Muse ξεκίνησε όταν ο Bellamy πέρασε από οντισιόν για τη θέση του κιθαρίστα, στην μπάντα του Dominic Howard, τους Carnage Mayhem. Ζήτησαν από τον Chris Wolstenholme, ο οποίος έπαιζε ντραμς εκείνη την εποχή, να μάθει να παίζει μπάσο για να μπει στο συγκρότημα, ο Wolstnholme συμφώνησε και άρχισε μαθήματα, ενώ ο Bellamy έπρεπε να τραγουδάει και να γράφει τα τραγούδια της μπάντας. Τα υπόλοιπα αρχικά μέλη της μπάντας έφυγαν όταν ο Bellamy πρότεινε να γράφουν τα δικά τους τραγούδια παρά να παίζουν άλλων.

Το πρώτο όνομα για την μπάντα του Bellamy και του Howard ήταν Gothic Plague. Στη συνέχεια άλλαξαν το όνομα σε Fixed Penalty και αργότερα σε Rocket Baby Dolls. Το 1994 η μπάντα χρησιμοποίησε το όνομα Rocket Baby Dolls με μία goth/glam εικόνα για να διαγωνιστεί σε μία τοπική μάχη συγκροτημάτων. Η μπάντα νίκησε το διαγωνισμό, καταστρέφοντας στη συνέχεια τον εξοπλισμό τους. Υποτίθεται ότι θα ήταν μία διαμαρτυρία, μία δήλωση, είπε ο Bellamy, οπότε, όταν νικήσαμε ήταν ένα σοκ, ένα τεράστιο σοκ. Μετά απ' αυτό αρχίσαμε να παίρνουμε τους εαυτούς μας στα σοβαρά. Λίγο μετά το διαγωνισμό, οι τρεις τους αποφάσισαν να ξεχάσουν το πανεπιστήμιο, να παραιτηθούν απ' τις δουλειές τους, να αλλάξουν το όνομα της μπάντας σε Muse (1994-1995) και να φύγουν μακριά απ' το Teignmouth. Το όνομα Muse ο Bellamy το εμπνεύστηκε από τον καθηγητή καλλιτεχνικών του, Samuel Theoun. Στο συγκρότημα άρεσε το ότι ήταν σύντομο και ότι φαινόταν καλό σε αφίσα. Ο μουσικός δημοσιογράφος Mark Beaumont γράφει στη βιογραφία της μπάντας, ότι ήθελαν το όνομα να αντικατοπτρίζει την αίσθηση που είχε ο Matt ότι είχε καλέσει το συγκρότημα με τον ίδιο τρόπο που τα μέντιουμ καλούν πνεύματα σε περιόδους συναισθηματικής ανάγκης.

1998-2000: Τα πρώτα EPs και το άλμπουμ Showbiz
Μετά από μερικά χρόνια κι αφού είχαν αποκτήσει οπαδούς, οι Muse έδωσαν τις πρώτες τους συναυλίες σε Λονδίνο και Μάντσεστερ. Το συγκρότημα είχε μία σημαντική συνάντηση με τον Dennis Smith, τον ιδιοκτήτη του Sawmills Studio, το οποίο στεγάζεται σε έναν ανακαινισμένο νερόμυλο στην Κορνουάλη, Είχε δει τα τρία αγόρια να μεγαλώνουν καθώς ήξερε τους γονείς τους και είχε μια εταιρία παραγωγής μαζί με τον μελλοντικό μάνατζέρ τους Safta Jaffery.

Η συνάντηση αυτή οδήγησε στις πρώτες κανονικές ηχογραφήσεις και την κυκλοφορία του Muse EP από την εταιρία Dangerous που ανήκε στο Sawmill Studio. Το δεύτερό τους EP, το Muscle Museum EP, έφτασε στο νούμερο 3 στο Indie Singles Chart και τράβηξε την προσοχή του Βρετανού ραδιοφωνικού παραγωγού Steve Lamacq καθώς και του βρετανικού μουσικού περιοδικού ΝΜΕ. Ο Dennis Smith γνώρισε το συγκρότημα στον Safta Jaffery με τον οποίο είχε πρόσφατα ξεκινήσει την δισκογραφική εταιρία Taste Media. Οι Muse υπέγραψαν με τους Smith και Jaffery και ηχογράφησαν τα πρώτα τρία άλμπουμ τους, Showbiz, Origin of Symmetry και Absolution με την Taste Media.

Παρά την επιτυχία του δεύτερου EP τους, οι βρετανικές δισκογραφικές εταιρίες ήταν απρόθυμες να κάνουν συμβόλαιο με τους Muse. Ήταν μετά από ένα ταξίδι στο CMJ Φεστιβάλ της Νέας Υόρκης όταν μια αμερικανική δισκογραφική τους έφερε στο Λος Άντζελες για παρουσίαση. Η Nanci Walker, τότε διευθύντρια της A&R στην Columbia Records έστειλε τους Muse στην Αμερική για παρουσίαση στον τότε Αντιπρόεδρο της A&R, Tim Devine, καθώς και στον Rick Rubin της American Recordings. Ήταν κατά τη διάρκεια αυτού του ταξιδιού, στις 24 Δεκεμβρίου 1998, που οι Μuse υπέγραψαν συμβόλαιο με τη Maverick Records. Με την επιστροφή τους από την Αμερική, η Taste Media κανόνισε συμφωνίες για τους Muse με διάφορες δισκογραφικές εταιρείες στην Ευρώπη και την Αυστραλία, επιτρέποντάς τους να διατηρήσουν τον έλεγχο της καριέρας τους στις επιμέρους χώρες.

Ο John Leckie, παραγωγός σε άλμπουμ των Stone Roses και των Radiohead, επιστρατεύτηκε μαζί με τον Paul Reeve, παραγωγό του MUSE και Muscle Museum EP, για να συνεργαστούν στην παραγωγή του πρώτου άλμπουμ του συγκροτήματος, του Showbiz. Το άλμπουμ επέδειξε αποτελεσματικά το επιθετικό αλλά και μελαγχολικό ύφος των Muse. Οι στίχοι στα τραγούδια αναφέρονται στις ανθρώπινες σχέσεις και στις δυσκολίες που αντιμετώπισαν, ενώ προσπαθούσαν να εδραιωθούν στη γενέτειρά τους.

 2001-2002: Origin of Symmetry 

Κατά την παραγωγή του δεύτερου άλμπουμ του συγκροτήματος, Origin of Symmetry, το συγκρότημα πειραματίστηκε με όργανα όπως το εκκλησιαστικό όργανο και το μέλλοτρον. Το Origin of Symmetry δέχτηκε καλές κριτικές από τους κριτικούς και το NME βαθμολόγησε το άλμπουμ με 9/10.

Η Σελίν Ντιόν είχε απειληθεί με δικαστική αγωγή το 2002, όταν σχεδίαζε να ονομάσει το σόου της "Muse" παρά το ότι το συγκρότημα έχει τα παγκόσμια δικαιώματα για το όνομα. Η Σελίν Ντιόν προσέφερε 50.000 δολάρια για τα δικαιώματα αλλά οι Muse αρνήθηκαν με τον Μπέλαμι να λέει ότι «Δεν θέλουμε να πιστεύουν οι άνθρωποι ότι είμαστε οι μουσικοί που συνοδεύουν τη Σελίν Ντιόν». Τελικά η Ντιόν αναγκάστηκε να υποχωρήσει.

Το 2003 το συγκρότημα μήνυσε επίσης την Nestlé, επειδή χρησιμοποίησε τη διασκευή τους στο τραγούδι Feeling Good, από το προηγούμενο άλμπουμ Origin Of Symmetry, χωρίς άδεια σε μια διαφήμιση. Τα χρήματα από την αποζημίωση το συγκρότημα τα δώρισε στη διεθνή συνομοσπονδία κατά της φτώχειας Oxfam.

Όταν η δισκογραφική τους εταιρία εξέφρασε αμφιβολίες για το φωνητικό ύφος του Μπέλαμι (θεωρώντας ότι δεν ήταν "radio-friendly") ζητήθηκε από τους Muse να αλλάξουν κάποια από τα τραγούδια τους πριν από την έκδοση του άλμπουμ στις Ηνωμένες Πολιτείες. Το συγκρότημα αρνήθηκε και εγκατέλειψε την εταιρία. Το άλμπουμ κυκλοφόρησε τελικά στις ΗΠΑ το Σεπτέμβριο του 2005, μετά από την συμφωνία με την Warner Bros.

Οι Muse μαγνητοσκόπησαν και ένα ζωντανό DVD, το Hullabaloo, που περιέχει υλικό που καταγράφηκε κατά τη διάρκεια δυο συναυλιών στο Le Zenith του Παρισιού το 2001 και ένα ντοκιμαντέρ για την περιοδεία του συγκροτήματος. Επίσης ταυτόχρονα κυκλοφόρησε και ένα διπλό άλμπουμ, το Hullabaloo Soundtrack, το οποίο περιέχει μια συλλογή από B-sides και ηχογραφήσεις τραγουδιών από τις εμφανίσεις τους στο Le Zenith. To CD περιέχει και τα τραγούδια "In your World" και "Dead Star".

 2003–05: Absolution 

Το Absolution κυκλοφόρησε το 2003 και περιείχε τραγούδια όπως τα Time Is Running Out, Stockholm Syndrome, Hysteria, Butterflies and Hurricanes. Το άλμπουμ ήταν το πρώτο των Muse που έφτασε στο νούμερο 1 των βρετανικών charts. Το συγκρότημα ξεκίνησε στη συνέχεια την πρώτη παγκόσμια περιοδεία του η οποία κράτησε για περίπου ένα χρόνο και τους έφερε σε χώρες όπως την Αυστραλία, τη Νέα Ζηλανδία, τις Ηνωμένες Πολιτείες, τον Καναδά και τη Γαλλία. Το Butterflies and Hurricanes αφιερώθηκε στον πατέρα του Χάουαρντ ο οποίος πέθανε από καρδιακή προσβολή μετά από μια συναυλία του συγκροτήματος. Για το συγκεκριμένο άλμπουμ οι Muse κέρδισαν 2 ευρωπαϊκά βραβεία MTV και ένα Brit Awards το 2005, ενώ είχε προταθεί και για άλλα.

 2006–08: Black Holes and Revelations και HAARP 
Το τέταρτο τους άλμπουμ Black Holes and Revelations, το οποίο πήρε το όνομά του από το ενδιαφέρον του συγκροτήματος για την επιστήμη και την πολιτική διαμαρτυρία, περιέχει τραγούδια όπως τα Starlight, Supermassive black hole, Map of Problematique που είναι μόνο μερικές από τις επιτυχίες που οδήγησαν το άλμπουμ στο νούμερο 1 σε χώρες όπως το Ηνωμένο Βασίλειο, μεγάλο μέρος της Ευρώπης, και στην Αυστραλία. Το 2006-2007 περιόδευσαν στην Ευρώπη (στην Αθήνα τον Οκτώβριο του 2007) και έκαναν και δύο μεγάλες συναυλίες, στο νεοκτισμένο τότε Στάδιο Γουέμπλεϊ του Λονδίνου τις οποίες και μαγνητοσκόπησαν. Το DVD και CD ονομαζόταν H.A.A.R.P και βγήκε στην κυκλοφορία το 2008, ονομάστηκε δε το 40ό καλύτερο ζωντανό άλμπουμ όλων των εποχών από το NME. Με αυτές τις συναυλίες έγιναν το πρώτο συγκρότημα που έπαιξε sold-out το Γουέμπλεϊ (και τις δυο μέρες). Οι Muse περιόδευσαν επίσης στην Αφρική, την Ασία και την Αμερική.

 2009: The Resistance 
Το The Resistance ηχογραφήθηκε στην Ιταλία και έφτασε το νούμερο 1 σε 19 χώρες το 2009. Οι κριτικές ως επί το πλείστον θετικές για το άλμπουμ. Το συγκρότημα έδωσε συναυλίες στην πατρίδα του το Τέινμάουθ, άλλες δυο στο Λονδίνο και σε πολλά άλλα μέρη του κόσμου. Το άλμπουμ περιέχει τραγούδια όπως τα Uprising, Resistance και Undisclosed desires. Το Undisclosed desires έφτασε στην 49η θέση στα chart του Ηνωμένου Βασιλείου. Το 2010 κυκλοφόρησαν το soundtrack της ταινίας Twilight Saga: Eclipse, "Neutron Star Collision (Love Is Forever)" και πήραν βραβείο στα Grammy Awards. 

 2012: The 2nd Law 
Το The 2nd Law κυκλοφόρησε τον Οκτώβριο του 2012. Το τραγούδι Survival, που περιλαμβάνεται στο άλμπουμ, ήταν το επίσημο τραγούδι των Ολυμπιακών Αγώνων του Λονδίνου.

2015:Drones
Το Drones, το 7ο άλμπουμ των Muse, ηχογραφήθηκε στο Βανκούβερ του Καναδά και κυκλοφόρησε στις 8 Ιουνίου του 2015.Το μήνυμά του, σύμφωνα με τον Matt, είναι πως ένας άνθρωπος, ακόμα και μόνος του, μπορεί να ξεπεράσει χάρη στις δικές του δυνάμεις ένα περίπλοκο διεφθαρμένο σύστημα ή μια διεφθαρμένη κυβέρνηση και να απελευθερωθεί. Το Drones κέρδισε το 2016 βραβείο Grammy ως το "καλύτερο ροκ άλμπουμ".

 Δισκογραφία 

 Studio Albums 
 Showbiz (1999)
 Origin of Symmetry (2001)
 Absolution (2003)
 Black Holes and Revelations (2006)
 The Resistance (2009)
 The 2nd Law (2012)
Drones (2015)
Simulation Theory (2018)
Will of the People (2022)

Compilation Albums
Hullaballoo Soundtrack (2002)

Live Albums

 HAARP (2008)
 Live at Rome Olympic Stadium (2013)

 Παραπομπές 

Εξωτερικοί σύνδεσμοι

Επίσημη ιστοσελίδα

Κατηγορία:Αγγλικά rock συγκροτήματα
Κατηγορία:Αγγλικά hard rock συγκροτήματα
Κατηγορία:Συγκροτήματα της εναλλακτικής ροκ
Κατηγορία:Βραβευμένοι με Grammy
Κατηγορία:Νικητές Kerrang! Awards
Κατηγορία:Νικητές NME Awards
Κατηγορία:Νικητές Ivor Novello Awards
Κατηγορία:Αγγλικά progressive rock συγκροτήματα
Κατηγορία:Space rock συγκροτήματα
Κατηγορία:Μουσικά τρίο